b'\n_START_ARTICLE_\nM\xc3\xa4lartorget\n_START_SECTION_\nHistorie\n_START_PARAGRAPH_\nP\xc3\xa5 Petrus Tillaeus\' kart fra 1733 framg\xc3\xa5r det at p\xc3\xa5 plassen der M\xc3\xa4lartoget ligger var det planlagt ytterligere tre kvartaler s\xc3\xb8rvest for kvartalene Caron, Jason og Midas som skulle kalles henholdsvis Amerika, Afrika og Asia og som skulle bygges etter en omfattende utfylling av omr\xc3\xa5det, men det ble aldri gjennomf\xc3\xb8rt. Torget og en ny havn ble bygget p\xc3\xa5 midten av 1800-tallet, med en noe mindre utfylling._NEWLINE_Torget ble i 1869 opptatt blant de allm\xc3\xa4nna f\xc3\xb6rs\xc3\xa4ljningsplatser, avsatt "till f\xc3\xb6rs\xc3\xa4ljning af landtmannavaror, inf\xc3\xb6rda med de \xc3\xa5ngb\xc3\xa5tar, som invid samma torg till\xc3\xa4gga". P\xc3\xa5 dette omr\xc3\xa5det var det tidligere en stor kloakk- og avfallsdynge, omgitt av et gjerde hvor Stadsholmens latrinet\xc3\xb8nner ble t\xc3\xb8mt. Stedet ble derfor kalt Flugm\xc3\xb6tet, navnet var s\xc3\xa5pass offisielt at det stod i en veiviser fra 1844. I Arthur Thesleffs bok Stockholms f\xc3\xb6rbrytarspr\xc3\xa5k och l\xc3\xa4gre slang kalles plassen Bonntorget._NEWLINE_Avfallsdyngen ble fjernet p\xc3\xa5 slutten av 1800-tallet, og to av Sveriges f\xc3\xb8rste salgshaller, K\xc3\xb6ttorgshallen og Munkbrohallen ble bygget p\xc3\xa5 stedet. Disse forsvant da Gamla stans tunnelbane-inngang kom i 1950._NEWLINE_I Midas-kvartalet ble Johan Fredrik \xc3\x85boms tidlige leieg\xc3\xa5rd av kontinental type bygget i 1860. Etter 1936 inneholdt den kinoen Hansa med 110 sitteplasser. Over inngangsd\xc3\xb8ren lyste ordet \xc2\xabBIO\xc2\xbb i neonbokstaver. Filmvisningene opph\xc3\xb8rte i 1954, deretter ble lokalet overtatt av Teatern i Gamla stan. I kvartalet l\xc3\xa5 tidligere en sukkerm\xc3\xb8lle som i 1903 ble revet for \xc3\xa5 gi plass til Sam Kjellbergs privatbolig og n\xc3\xa6ringsbygg i jugendstil. AOS Arkitekter utformet i 1956 bygningen som n\xc3\xa5 huser Munkbrohallen. Opprinnelig ble det bygget som kontorer for Stockholms Sp\xc3\xa5rv\xc3\xa4gar.'